কর্মসূত্রে আমেরিকায় যাওয়ার পথ আরও কঠিন করে তুলছেন মার্কিন প্রেসিডেন্ট

ওয়েব ডেস্ক: একধাক্কায় এইচ-১বি ভিসার (USA New H 1b Visa Rule) দাম ১ লক্ষ ডলার (প্রায় ৮৮ লক্ষ টাকা) ধার্য করেছেন মার্কিন প্রেসিডেন্ট ডোনাল্ড ট্রাম্প (Donald Trump)। কর্মসূত্রে আমেরিকায় যাওয়ার পথ আরও কঠিন করে তুলছেন মার্কিন প্রেসিডেন্ট। এইচ-১বি ভিসায় আমেরিকায় গিয়ে কাজ করা বিদেশিদের মধ্যে প্রথম সারিতেই রয়েছেন ভারত এবং চিনের নাগরিকেরা। সরকারি হিসাবে, বর্তমানে আমেরিকায় এই ভিসার সবচেয়ে বেশি সুবিধা পান ভারতীয়েরা। এইচ১বি ভিসা নিয়ে ট্রাম্পের নয়া নীতিতে সমস্যায় পড়তে পারেন ভারতীয়েরা। শনিবার বিকেল এই বিষয়ে প্রতিক্রিয়ায় ভারতের বিদেশ মন্ত্রক। ভারত সরকারের তরফে বলা হয়েছে, ট্রাম্প সরকারের নয়া নীতির জেরে মানবিক এবং পারিবারিক বিপর্যয় ঘটতে পারে!

এক বিবৃতিতে বিদেশমন্ত্রক জানিয়েছে, “এই পদক্ষেপের (এইচ-১বি ভিসার খরচ প্রায় ৮৮ লক্ষ টাকা) জেরে পরিবারগুলি বিপর্যয়ের মধ্যে পড়বে, করুণ পরিণতি হতে পারে। আশা করা যেতে পারে যে মার্কিন প্রশাসন সর্বোত্তম পথ নির্ধারণের জন্য পরামর্শ করবে।”নয়া ভিসানীতির ফলে প্রভাব পড়বে আমেরিকায় কাজ করতে যাওয়া ভারতীয়ের পরিবারগুলির উপরে।

আরও পড়ুন: ইউরোপের একাধিক বিমানবন্দরে সাইবার হামলা! ব্যাহত উড়ান পরিষেবা

শুক্রবারই এইচ-১বি সংক্রান্ত এই নয়া নির্দেশনামাই স্বাক্ষর করেছেন মার্কিন প্রেসিডেন্ট। ট্রাম্পের বাণিজ্যসচিব হোয়ার্ড লুটনিক তথ্যপ্রযুক্তি সংস্থাগুলির উদ্দেশে বলেন, ‘‘আপনারা যদি কাউকে কাজ শেখাতে চান, নিয়োগ করতে চান, আমাদের এখানকার এত বড় বড় বিশ্ববিদ্যালয় থেকে প্রতি বছর যাঁরা পাশ করছেন, তাঁদের শেখান। আমেরিকানদের শেখান, আমেরিকানদের নিয়োগ করুন। বাইরে থেকে লোক এনে আমাদের নাগরিকদের চাকরি খাওয়া বন্ধ করুন।’’ ভারতীয়দের ‘মার্কিন স্বপ্নে’ বিরাট আঘাত হানলেন ট্রাম্প। এর ফলে তথ্যপ্রযুক্তি ক্ষেত্রে কর্মরত বহু ভারতীয়র আমেরিকায় গিয়ে নতুন জীবন শুরু করার স্বপ্নে বড়সড় ধাক্কা, বলেই মনে করা হচ্ছে।

অন্য খবর দেখুন